पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना मरीजों के लगातार बढ़ने के चलते अस्पतालों में स्टाफ भी कम पड़ने लगा है। ऐसे में प्रशासन ने ऑक्सीजन सहित अन्य व्यवस्थाओं के लिए दूसरे विभाग के अफसरों और कर्मचारियों को आवश्यक ड्यूटी पर लगाया है। वहीं एमडीएमएच प्रशासन को नर्सिंग कॉलेज में कार्यरत स्टाफ को ड्यूटी पर लगाने के लिए पत्र लिखने पड़ रहे है। दरअसल कोविड के कारण अस्पताल फुल और स्टाफ सीमित है। ऐसे में वैकल्पिक व्यवस्थाओं के तौर पर जीएनएम का कोर्स कर चुके स्टूडेंट्स को भी कई ड्यूटी पर लगाया जा चुका है।
इधर, कोविड के कारण कॉलेज बंद है। कॉलेज में नर्स ग्रेड सैकंड का 10-12 का स्टाफ कार्यरत है, जिन्हें कोविड काल में मदद के लिए बुलाया गया था। इसके लिए एमडीएमएच अधीक्षक ने 27 अप्रैल को ही पत्र लिख दिया था। एक सप्ताह बीतने के पश्चात भी नर्सिंग कॉलेज से कोई स्टाफ नहीं आया। वे अपने कॉलेज की ड्यूटी कर रहे हैं।
भार बढ़ने से स्टाफ लगातार ड्यूटी कर रहा
अभी रोजाना दो हजार से अधिक कोरोना मरीज आ रहे हैं। अस्पतालों पर भार बढ़ने से कई स्टाफ भी लगातार ड्यूटी कर रहे हैं। जेडीए, पीडब्ल्यूडी, डिस्कॉम, शिक्षा विभाग और प्रशासन के लोग ड्यूटी कर रहे है। एमडीएमएच परिसर में संचालित नर्सिंग कॉलेज नर्स ग्रेड द्वितीय श्रेणी के नर्सिंगकर्मी कार्यरत हैं। कोविड व्यवस्था के लिए इन्हें लगाने के प्रयास किए गए, ताकि दूसरे स्टाफ को कुछ राहत मिले और व्यवस्था बेहतर ढंग से संचालित हो सके।
वैक्सीनेशन से लेकर रोटेशन प्रणाली में लगा है स्टाफ
एमडीएमएच अधीक्षक ने पत्र में लिखा कि वर्तमान में राजकीय नर्सिंग पाठ्यक्रम बंद है। ऐसे में व्यवस्थाओं को सुचारू रखने के लिए नर्सिंग कार्मिकों को इस चिकित्सालय में लगाने के लिए अविलंब कार्य मुक्त करें। वहीं नर्सिंग कॉलेज के प्राचार्य मुरलीधर शर्मा ने बताया कि फिलहाल नर्सिंग कॉलेज में कार्यरत नर्सिंग स्टाफ वैक्सीनेशन, रोटेशन व्यवस्था में लगा हुआ है। आदेश आता है तो उन्हें तत्काल रिलीव कर दिया जाएगा। वहीं एमडीएमएच अधीक्षक डॉ. एमके आसेरी ने बताया कि बढ़ते कोविड मामलों में अतिरिक्त स्टाफ की जरूरत है। इसलिए एक पत्र लिखा था। एक और पत्र रिमाइंडर कर देंगे, ताकि व्यवस्थाओं को सुचारू चला सकें।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn